 

**בבית הדין הצבאי המחוזי**

**במחוז שיפוטי צפון**

בפני השופט: סא"ל שאול ארבל

**בעניין: התובע הצבאי (ע"י ב"כ, קמ"ש תהל ברון)**

**נגד**

**הנאשם: ח/XXX טוראי ס' ק' (ע"י ב"כ, סגן עדן שאקי)**

הכרעת-דין

על פי הודאתו מורשע הנאשם בשתי עבירות של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973 (להלן: "הפקודה"), וכן עבירה של סיוע להחזקת סם מסוכן, לפי סעיף 7 (א) + (ג) סיפא לפקודה, בהתאם לכתב האישום ולפרטים הנוספים.

**ניתנה היום, י"ב בניסן תשפ"ג, 03.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופט

גזר-דין

הנאשם הורשע על פי הודאתו בשתי עבירות של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973 (להלן: "הפקודה"), וכן עבירה של סיוע להחזקת סם מסוכן, לפי סעיף 7 (א) + (ג) סיפא לפקודה, בהתאם לכתב האישום ולפרטים הנוספים.

על פי עובדות כתב האישום, הנאשם השתמש בסם מסוכן החל מחודש אוגוסט 2022 ועד חודש מרץ 2023 בסם מסוכן מסוג קנאביס במספר הזדמנויות שונות. כמו כן, הנאשם השתמש בסם האמור בחודש אוגוסט 2022 בהזדמנות אחת בתוככי יחידה צבאית. בנוסף, בין החודשים דצמבר 2022 וינואר 2023, במקומות שאינם בידיעת התביעה, סייע לאזרחים שזהותם אינה ידועה להחזיק בסם האמור במשקל לא ידוע וזאת ללא היתר כדין.

הצדדים הציגו בפניי הסדר אשר מתחשב בחומרת המעשים, בוויתור ההגנה על טענות ראייתיות, נסיבותיו האישיות מבית, הודאה וחיסכון בזמן השיפוטי. בנסיבות אלה מצאתי לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישים (60) ימים למשך שנתיים (2), שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שישים (60) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **אחד עשר (11) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. הנאשם הצהיר בפניי כי הוא אינו מחזיק ברישיון נהיגה מסוג כלשהו.**

**זכות ערעור כחוק.**

**ניתן היום, י"ב בניסן תשפ"ג, 03.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**העתק נכון מהמקור  
  
ק' בית הדין**

**נערך על ידי: א.ל**

**בתאריך 23.04.2023**

**חתימת המגיה: סגן שיר בן-ארמון**